02013D0764 — ET — 20.10.2020 — 003.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B KOMISJONI RAKENDUSOTSUS, 13. detsember 2013, loomatervishoiualaste tõrjemeetmete kohta seoses sigade klassikalise katkuga teatavates liikmesriikides (teatavaks tehtud numbri C(2013) 8667 all) (EMPs kohaldatav tekst) (2013/764/EL) (ELT L 338 17.12.2013, lk 102)

Muudetud:









▼B

KOMISJONI RAKENDUSOTSUS,

13. detsember 2013,

loomatervishoiualaste tõrjemeetmete kohta seoses sigade klassikalise katkuga teatavates liikmesriikides

(teatavaks tehtud numbri C(2013) 8667 all)

(EMPs kohaldatav tekst)

(2013/764/EL)







Artikkel 1

Reguleerimisese ja -ala

Käesolevas otsuses sätestatakse teatavad tõrjemeetmed, mida tuleb rakendada seoses sigade klassikalise katkuga lisas loetletud liikmesriikides või nende piirkondades (edaspidi „asjaomased liikmesriigid”).

Otsust kohaldatakse, ilma et see piiraks sigade klassikalise katku likvideerimiskavade ja kõnealuse taudi vastu erakorralise vaktsineerimise kavade kohaldamist, mis komisjon on kooskõlas direktiiviga 2001/89/EÜ heaks kiitnud.

Artikkel 2

Lisas loetletud piirkondadest pärit elussigade teistesse liikmesriikidesse lähetamise keeld

1. Asjaomane liikmesriik tagab, et elussigu ei lähetata lisas loetletud piirkondadest teistesse liikmesriikidesse või sama liikmesriigi territooriumil asuvatesse muudesse piirkondadesse, mis ei ole lisas loetletud.

2. Erandina lõikest 1 võivad asjaomased liikmesriigid lubada lähetada elussigu lisas loetletud piirkondades asuvatest põllumajandusettevõtetest muudesse sama liikmesriigi piirkondadesse, tingimusel et üldine sigade klassikalise katkuga seotud olukord lisas loetletud piirkondades on hea ning: a) sead viiakse otse tapamajja koheseks tapmiseks või b) sigu peeti põllumajandusettevõtetes, mis vastavad artikli 4 punktis a sätestatud tingimustele.

▼M1

Artikkel 2a

Erand elussigade teistesse liikmesriikidesse lähetamiseks teatavatel juhtudel

1. Erandina artikli 2 lõikest 1 võivad asjaomased liikmesriigid lubada lähetada elussigu lisas loetletud piirkondades asuvatest põllumajandusettevõtetest teistesse liikmesriikidesse, tingimusel et üldine sigade klassikalise katkuga seotud olukord lisas loetletud piirkondades on hea ning kõnealuseid sigu on peetud põllumajandusettevõtetes, mis vastavad järgmistele tingimustele: — eelneva 12 kuu jooksul ei ole kõnealustes põllumajandusettevõtetes tuvastatud ühtegi sigade klassikalise katku juhtumit ja põllumajandusettevõte asub väljaspool direktiiviga 2001/89/EÜ kehtestatud ohustatud tsooni või järelevalvetsooni; — sead on olnud põllumajandusettevõttes paiksed juba vähemalt 90 päeva või sünnist saadik ning põllumajandusettevõttesse ei ole sigade lähetamise kuupäevale vahetult eelneva 30 päeva jooksul toodud ühtegi elussiga; — põllumajandusettevõttes on kasutusel pädeva asutuse poolt heaks kiidetud bioturvalisuse kava; — pädev asutus on põllumajandusettevõttes regulaarselt ja vähemalt iga nelja kuu järel teinud kontrolli, i) mis vastab komisjoni otsuse 2002/106/EÜ ( 1 ) lisa III peatükis sätestatud suunistele; ii) mis hõlmab kliinilist läbivaatust otsuse 2002/106/EÜ lisa IV peatüki A osas sätestatud kontrolli- ja proovivõtumeetodite kohaselt; iii) mille käigus kontrollitakse direktiivi 2001/89/EÜ artikli 15 lõike 2 punkti b teises ja neljandas kuni seitsmendas lõigus sätestatud nõuete tõhusat kohaldamist, ning — põllumajandusettevõttes kohaldatakse sigade klassikalise katku seire kava, mida pädev asutus rakendab vastavalt otsuse 2002/106/EÜ lisa IV peatüki punktis F.2 sätestatud proovivõtumeetoditele, ning laboratoorsete uuringute negatiivne tulemus on saadud vähemalt kolm kuud enne liikumist.

2. Lõikes 1 kehtestatud nõuetele vastavate elussigade puhul lisatakse nõukogu direktiivi 64/432/EMÜ ( 2 ) artikli 5 lõikes 1 osutatud vastavale sigade veterinaarsertifikaadile järgmine täiendav lause: „Sead vastavad komisjoni rakendusotsuse 2013/764/EL artikli 2a sätetele.“

▼B

Artikkel 3

Lisas loetletud piirkondadest pärit sigade sperma, munarakkude ja embrüote teistesse liikmesriikidesse lähetamise keeld

Asjaomased liikmesriigid tagavad, et nende territooriumilt ei lähetata teistesse liikmesriikidesse järgmisi saadetisi:

a) seaspermat, kui sperma ei pärine sigadelt, keda peetakse nõukogu direktiivi 90/429/EMÜ ( 3 ) artikli 3 punktis a märgitud tunnustatud seemendusjaamas, mis asub väljaspool käesoleva otsuse lisas loetletud piirkondi;

b) sigade munarakke ja embrüoid, kui munarakud ja embrüod ei ole pärit sigadelt, keda peetakse põllumajandusettevõtetes, mis asuvad väljaspool lisas loetletud piirkondi.

Artikkel 4

Lisas loetletud piirkondadest pärit värske sealiha ja teatavate lihavalmististe ja -toodete lähetamine

Asjaomased liikmesriigid tagavad, et lisas loetletud piirkondades asuvates põllumajandusettevõtetes peetud sigadelt saadud värske sealiha ning sellisest sealihast koosnevate või seda sisaldavate valmististe ja toodete saadetisi lähetatakse teistesse liikmesriikidesse üksnes juhul, kui:

kas

a) kõnealuseid sigu on peetud põllumajandusettevõtetes, kus: — eelneva 12 kuu jooksul ei ole kõnealustes põllumajandusettevõtetes tuvastatud ühtegi sigade klassikalise katku juhtumit ja põllumajandusettevõte asub väljaspool direktiiviga 2001/89/EÜ kehtestatud ohustatud tsooni või järelevalvetsooni; ▼M1 — sead on olnud põllumajandusettevõttes paiksed juba vähemalt 90 päeva või sünnist saadik ning põllumajandusettevõttesse või eraldiseisvasse tootmisüksusesse ei ole sigade tappamajja lähetamise kuupäevale vahetult eelneva 30 päeva jooksul toodud ühtegi elussiga; seda kohaldatakse vaid selliste eraldiseisvate tootmisüksuste suhtes, mille puhul veterinaarjärelevalve ametnik on kinnitanud, et nende tootmisüksuste struktuurist, suurusest ning tootmisüksustevahelisest kaugusest ja seal tehtavatest toimingutest tulenevalt on nendes tootmisüksustes täiesti eraldiseisvad rajatised loomade ulualuseks, pidamiseks ja söötmiseks nii, et viirusel ei ole võimalik levida ühest tootmisüksusest teise; ▼B — põllumajandusettevõttes on kasutusel pädeva asutuse poolt heaks kiidetud bioturvalisuse kava; — pädev asutus on põllumajandusettevõttes vähemalt kaks korda aastas teinud kontrolli, i) mis vastab komisjoni otsuse 2002/106/EÜ ( 4 ) lisa III peatükis sätestatud juhtnööridele; ii) mis hõlmab kliinilist läbivaatust komisjoni otsuse 2002/106/EÜ lisa IV peatüki A osas sätestatud kontrolli- ja proovivõtumeetodite kohaselt; ▼M1 iii) mis vastab vähemalt ühele järgmistest tingimustest: 1) selle käigus kontrolliti direktiivi 2001/89/EÜ artikli 15 lõike 2 punkti b teises ja neljandas kuni seitsmendas taandes sätestatud meetmete tõhusat kohaldamist või 2) põllumajandusettevõttest 40 km raadiuses ümbritsevatel aladel teostatakse regulaarselt uluksigade järelevalvet, ning vähemalt iga nelja kuu järel on saadud negatiivsed tulemused vastavalt otsuse 2002/106/EÜ lisa IV peatüki H osale ning saadetise kõiki tapasigu on testitud sigade klassikalise katku avastamiseks vastavalt otsuse 2002/106/EÜ lisa VI peatüki C osas sätestatud diagnostikameetoditele ja saadud negatiivsed tulemused; ▼B — põllumajandusettevõttes kohaldatakse sigade klassikalise katku seire kava, mida pädev asutus rakendab vastavalt otsuse 2002/106/EÜ lisa IV peatüki punktis F.2 sätestatud proovivõtumeetoditele, ja laboratoorseid uuringuid ning negatiivne tulemus on saadud vähemalt kolm kuud enne tapamajja liikumist; — põllumajandusettevõttes kohaldatakse sigade klassikalise katku seire kava, mida pädev asutus rakendab vastavalt otsuse 2002/106/EÜ lisa IV peatüki punktis F.2 sätestatud proovivõtumeetoditele, ja laboratoorseid uuringuid ning negatiivne tulemus on saadud vähemalt üks aasta enne tapamajja liikumist ning ametlik veterinaararst on enne tapamajja lähetamise lubamist teinud kliinilise läbivaatuse sigade klassikalise katku avastamiseks vastavalt otsuse 2002/106/EÜ lisa IV peatüki D osa punktides 1 ja 3 sätestatud kontrolli- ja proovivõtumeetoditele, või ▼M1 — käesolevale punktile vastavatest seakasvatusettevõtetest saadud sealiha, lihavalmistised ja -tooted varustatakse komisjoni määruses (EÜ) nr 599/2004 ( 5 ) sätestatud liidusisese kaubanduse tervishoiusertifikaadiga, mille II osa täiendatakse järgmise lausega: „Toode vastab komisjoni 13. detsembri 2013. aasta rakendusotsusele 2013/764/EL loomatervishoiualaste tõrjemeetmete kohta seoses sigade klassikalise katkuga teatavates liikmesriikides;“ ▼B või

b) kõnealune sealiha ning sellest saadud valmistised ja -tooted: — toodetakse ja töödeldakse nõukogu direktiivi 2002/99/EÜ artikli 4 lõike 1 kohaselt; — varustatakse direktiivi 2002/99/EÜ artikli 5 kohase veterinaarsertifikaadiga; ▼M1 — varustatakse määruses (EÜ) nr 599/2004 sätestatud liidusisese kaubanduse tervishoiusertifikaadiga, mille II osa täiendatakse järgmise lausega: „Toode vastab komisjoni 13. detsembri 2013. aasta rakendusotsusele 2013/764/EL loomatervishoiualaste tõrjemeetmete kohta seoses sigade klassikalise katkuga teatavates liikmesriikides.“ ▼B

Artikkel 5

Spetsiaalsed tervisemärgid ning sertifitseerimisnõuded sellise värske sealiha ja selliste sealihast koosnevate või seda sisaldavate lihavalmististe ja -toodete jaoks, mida ei ole nimetatud artiklis 4

Asjaomased liikmesriigid tagavad, et värske sealiha ja sealihast koosnevad või seda sisaldavad lihavalmistised ja -tooted, mida ei ole nimetatud artiklis 4, märgistatakse spetsiaalse tervisemärgiga, mis ei tohi olla ovaalne ning mida ei ole võimalik segi ajada:

a) määruse (EÜ) nr 853/2004 II lisa I jaos sätestatud identifitseerimismärgiga, mis on ette nähtud sealihast koosnevate või seda sisaldavate lihavalmististe ja -toodete jaoks ning

b) määruse (EÜ) nr 854/2004 I lisa I jao III peatükis sätestatud tervisemärgiga, mis on ette nähtud värske sealiha jaoks.

Artikkel 6

Lisas loetletud piirkondade põllumajandusettevõtetele ja transpordivahenditele esitatavad nõuded

Asjaomased liikmesriigid tagavad, et:

a) käesoleva otsuse lisas loetletud piirkondades asuvate seakasvatusettevõtete suhtes kohaldatakse direktiivi 2001/89/EÜ artikli 15 lõike 2 punkti b teises ja neljandas kuni seitsmendas lõigus sätestatud nõudeid;

b) sõidukid, mida on kasutatud käesoleva otsuse lisas loetletud piirkondades asuvatest põllumajandusettevõtetest pärit sigade transpordiks, puhastatakse ja desinfitseeritakse kohe pärast iga vedu ning vedaja esitab tõendusmaterjali kõnealuse puhastamise ja desinfitseerimise kohta.

Artikkel 7

Asjaomastele liikmesriikidele esitatavad teavitusnõuded

Asjaomased liikmesriigid teatavad toiduahela ja loomatervishoiu alalise komitee raames komisjonile ja liikmesriikidele komisjoni heakskiidetud ja artikli 1 teises lõigus osutatud sigade klassikalise katku likvideerimise kavades või kõnealuse taudi vastu erakorralise vaktsineerimise kavades ettenähtud sigade klassikalise katku seire tulemustest lisas loetletud piirkondades.

Artikkel 8

Nõuetele vastavus

Liikmesriigid muudavad kaubanduse suhtes kohaldatavaid meetmeid nii, et need vastaksid käesolevale otsusele, ning avalikustavad võetud meetmed kohe.

Liikmesriigid teatavad nendest viivitamata komisjonile.

Artikkel 9

Kehtetuks tunnistamine

Otsus 2008/855/EÜ tunnistatakse kehtetuks.

Artikkel 10

Kohaldamine

Käesolevat otsust kohaldatakse kuni ►M2 21. aprillini 2021 ◄ .

Artikkel 11

Adressaadid

Käesolev otsus on adresseeritud liikmesriikidele.









LISA

1. Bulgaaria

Kogu Bulgaaria territoorium.

▼M2 —————

▼M3 —————

▼B

4. Rumeenia

Kogu Rumeenia territoorium.